《放闸二首》
宋代·苏辙

画舫连樯住，清流泛闸平。
忽看银汉落，仍听夏雷惊。
正柂迟回久，开头取次轻。
滞留初一快，奔驶忽如倾。
不识风涛恐，聊同枕席行。
行逢贱鱼稻，饱食慰平生。
闸空非有碍，水静为谁兴。
开闭偶然弃，喧豗自不胜。
渊停初镜净，势转忽云崩。
脱隘尚容与，投深益沸腾。
玉山纷破碎，陈马急侵陵。
挟版千钧重，浮舟万斛升。
岸摇将落木，鱼困或投罾。
汹涌曾谁止，萧条远欲凝。
力争知必折，少待亦何能。
一发临流笑，微言早服膺。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。